Otto Aulie
Store norske leksikon,Sport og spill,Ballsport,Fotball,Norsk fotball
Otto Aulie var en norsk landslagsspiller i fotball i posisjonen back, som ble cupmester med Odd to ganger. Både på klubb- og landslag utgjorde han sammen med Per Skou en fryktet backduo, som gikk under tilnavnet «Skoulie». Aulie døde av hjernehinnebetennelse i 1923, bare 28 år gammel.
Fakta Antall A-landkamper: 28 Antall mål: 0 Klubber: Odd (1910–1918), Lyn (1919–1921) Ungdomsklubb: Ballklubben av 1908 Spillestil Aulie var høyreist med god fysikk og en tøff duellspiller. Han var rask, en god hodespiller og lå gjerne litt fremskutt for å bryte motspillernes ballbane. Sammen med backen Per Skou gikk han under betegnelsen «Skoulie», som feiret store triumfer både på klubb- og landslag. Meritter på landslaget Otto Aulie spilte på det norske landslaget under OL i 1920 i Antwerpen, der det norske laget slo ut England med 3–1 i første runde, men tapte 0–4 for Tsjekkoslovakia i neste runde. Han var også på laget som sikret Norges første landslagsseier gjennom tidene, da Norge slo Danmark 3–1 på Gamle Frogner stadion 15. september 1918, og Norges første borteseier, da Norge vant 5–1 over Sverige 14. september 1919 i Göteborg. Meritter i klubbfotball Aulie ble cupmester (norgesmester) med Odd i 1913 og 1915. Les mer i Store norske leksikon norsk fotball Eksterne lenker Norske landskamper gjennom tidene Otto Aulies statistikk på fotballforbundets nettsider Litteratur Bertelsen, Berglund, Odden: Oppslagsbok om norsk fotball, Wagner og Flust forlag, 2000